Tine

The story of my life? Shit, den er svær. Hvor skal man begynde og slutte? Skal det være med kærester/følelser/katastrofer eller skal det være mere CV-agtigt: "så blev jeg ansat... efter en meget lang ansættelsesprocedure og mange ansøgere... og i 1992 skiftede jeg så til..." eller måske en mere "mit livs rejse"-agtig tilgang? Så er der selvfølgelig også den mere jordnære tilgang: "...så fik vi Victoria, Emil og Esben på 12, 10 og 6 år. Victoria er dygtig til..." Ligegyldig hvilken tilgang jeg vælger, vil den afsløre noget om mig. Noget personligt, noget privat.

Hmm...

1986 samfundssproglig student

1986-1988 boede i Rom, Italien. Arbejdede som au-pair, piccoline, sekretær og bardame. Mødte IKKE manden i mit liv, som kunne have afgjort min fremtidige bolig i landet, væk fra __//bøgeskoven//__, morfar, leverpostej...

1988-1989 Flyttede hjemmefra til København og arbejde hos isenkræmmer på Østerbrogade. Butikken ligger der ikke længere "Grønningens køkkenudstyr", og vi var des med chefen. "frk. Nielsen, vil De lige...?" Chefen var SÅ gammeldags, at han ikke misforstod annoncen i Berlingeren, hvor jeg havde skrevet "pæn og præsentabel...". Alle andre henvendelser jeg fik gik på: "har du noget imod at iføre dig kaninudstyr og servere ved herre selskaber?". I Italien betød "pæn og præsentabel" at man var et ordenligt menneske... Jeg har først lige forladt Københavns kommune for et lille års tid siden. Efter 20 år i byen.

1989-1993 lærerstuderende med eksamen fra N. Zahles seminarium. Det var reelt først på seminariet, at jeg lærte at læse bøger, romaner. Hvilket jeg gør i læssevis nu, men herom senere.

1994 vinter lærevikar, Engskolen Vesterbro. Møder Jan der, som jeg boede sammen med i 13 år. 1994 efterår lærervikar Frederiksgårds skole, Vanløse 1995- lærer og siden også skolebibliotekar på Gerbrandskolen, Amager (er der guddødeme endnu) Når jeg ser mit liv sådan her skrevet ned, så kan jeg godt se, at "trofast, stabil" er et tema... Det regnede faktisk ikke med lå i kortene til mig, dengang.

2008 møder endelig manden i mit liv og får barnet i mit liv, Eske fra oktober 2009. (øh, ja, det gik lidt hurtigt, men jeg havde eddermanme også travlt) Jeg nåede lige at blive 42 år, da han blev født. Han skal i øvrigt knæsættes i juni måned i Hareskoven. "knæsætning" er en slags dåb i asetroen, i ved, dem med Thor og Odin. Det bliver noget med en cirkel, to goder (asepræster), løfte drengen op imod himlen... skåle i mjød osv. Under __//bøgetræerne//__, mind you.

Ehhh, var det så det? The truth, the whole truth and nothing but the truth? Nej, det skal du ikke regne med. Det var en voldsomt redigeret, censureret, fortolket og subjektiv udgave af sandheden. I virkeligheden kan du ikke regne med noget af det, du har læst. Men er det da opdigtet og fundet på det hele? Ork nej da. Det er ren sandhed og virkelighed... men regn ikke med det alligevel.

Jeg glæder mig til at møde så mange så muligt af jer allesammen fra 3.A. og høre/læse om, hvilket liv i har fundet på. :-) kh Tine

p.s. Jeg ser i øvrigt stadig Signe. Hun blev maler fra kunstakademiet i 1996. Hun maler og har en lille butik Retrograd på Islands Brygge, Kbh, hvor hun bor med sin kæreste.